For to år siden mistet den lille bygda Tverfortlandet i Hemnes fergetilbudet, da Toventunnelen åpnet.

Som erstatning har de fått båten «Fleinvær» som går mellom bygda og kommunesenteret Hemnesberget to ganger i uken. Det har vist seg å være et kostbart tilbud for Nordland fylkeskommune.

Fergeruta Hemnesberget-Leirvika ble lagt ned da Toventunnelen på fylkesvei 78 ble åpnet. Foto: Eivind Undrum Jacobsen / NRK

Fra februar til desember i fjor ble det solgt 33 billetter på ruta, som koster fylkeskommunen over én million kroner årlig. Det vil si at hver billett var subsidiert med om lag 33.000 kroner, skriver Helgelands Blad.

– Vi hadde ikke tro på at det kom til å bli et voldsomt belegg. Det er ikke mange fastboende på Tvertforlandsida, men en del hytteboere, sier rådgiver Bjørn Olaf Revang i Nordland fylkeskommune til NRK.

Tegner nytt samferdselskart

Åpningen av Toventunnelen på Helgeland høsten 2014, var samtidig slutten for ferga som gikk i trafikk mellom Hemnesberget og Leirvika.

Nordland fylkeskommune jobber for tiden med å tegne et helt nytt samferdselskart, hvor målet er å spare nærmere 300 millioner kroner. Der er vurderes også framtiden til skyssbåten som erstattet ferga.

– Denne skal evalueres på lik linje med andre tilbud, sier Revang.

Mener tilbudet er nødvendig

Gunn Langseth er en av de fastboende på Tverfortlandet Foto: Leif Inge Larssen / NRK

Gunn Langseth bor på Tverfortlandet og er en av dem som har kjøpt billett på skyssbåten det siste året. Hun er klar over at det nye tilbudet er kostbart, men mener samtidig fylkeskommunen gjør rett i å opprettholde et tilbud for de fastboende.

– Det må være sånn når de tar fra oss fergen. Vi var avhengige av den. Fergen gikk i tjue år, sier Langseth til NRK.

Slik situasjonen har blitt mener hun den nye båten og anløpene fungerer godt, men hun skulle aller helst fortsatt hatt fergeforbindelse.

– Stort tall

Dagfinn Olsen (FrP) mener myndighetene har et ansvar for de fastboende. Foto: Torbjørn Brovold / NRK

Hos Fremskrittspartiet synes de den nye løsningen er dyr, men nødvendig.

– Det er et stort tall, men de som har bygd og bor der ute har gjort det med den forutsetning at fylkeskommunen og samfunnet har hatt et tilbud til dem, sier Dagfinn Olsen, som er gruppeleder for partiet på fylkestinget i Nordland.

Han mener fylkeskommunen i utgangspunktet må strekke seg langt for å sørge for at de som er fastboende har et tilbud.

– Den dagen det bare er fritidsboliger, så stiller ting seg i et annet lys og da kan vi nok ikke opprettholde et slik tilbud, sier Olsen.